NARIADENIE KOMISIE (ES) č. 2149/2005
z 23. decembra 2005,
ktorým sa stanovujú redukčné koeficienty uplatniteľné na žiadosti o dovozné povolenia na banány s pôvodom v krajinách AKT na mesiac január a február 2006
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1964/2005 z 29. novembra 2005 o colných sadzbách na banány (1),
so zreteľom na nariadenie Komisie (ES) č. 2015/2005 z 9. decembra 2005 o dovoze banánov pochádzajúcich z krajín AKT v rámci colnej kvóty otvorenej nariadením Rady (ES) č. 1964/2005 o colných sadzbách na banány počas januára a februára 2006 (2), a najmä na jeho článok 6 ods. 2,
keďže:
(1)
Žiadosti o dovozné povolenie predložené v členských štátoch podľa článku 5 nariadenia (ES) č. 2015/2005 a oznámené Komisii v súlade s článkom 6 uvedeného nariadenia sa týkajú množstiev vyšších, konkrétne 135 000 ton u prevádzkovateľov uvedených v jeho hlave II a 25 000 ton u prevádzkovateľov uvedených jeho v hlave III, ako sú dostupné množstvá stanovené v článku 2.
(2)
Je preto potrebné stanoviť redukčné koeficienty, ktoré sa majú uplatniť na každú žiadosť,
PRIJALA TOTO NARIADENIE:
Článok 1
1. Na každú žiadosť o dovozné povolenie predloženú prevádzkovateľmi uvedenými v hlave II nariadenia (ES) č. 2015/2005 v rámci colnej subkvóty 135 000 ton sa uplatňuje redukčný koeficient 22,039 %.
2. Na každú žiadosť o dovozné povolenie predloženú prevádzkovateľmi uvedenými v hlave III nariadenia (ES) č. 2015/2005 v rámci colnej subkvóty 25 000 ton sa uplatňuje redukčný koeficient 1,294 %.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 23. decembra 2005